Document ID: /roh_data/filtered/fineweb-2-filterrobots_roh.jsonl.gz/5928

La Societad svizra da radio e televisiun – ina societad unica
Tuttina sco organisaturs da radio cun in'incumbensa publica cumparabels en auters stadis democratics, s'orientescha era la SSR a l'idea directiva dal service public. Cuntrari a blers n'è ella però betg in institut dal dretg public, mabain ina societad. Questa societad consista da las quatter societads regiunalas SRG Deutschschweiz, Société de radiodiffusion et de télévision de la Suisse romande, Società cooperativa per la Radiotelevisione svizzera di lingua italiana e SRG SSR Svizra Rumantscha cun totalmain 23 700 commembers. La finamira da la societad SSR è da manar l'interpresa cun il medem num da maniera che l'incumbensa definida da la lescha e da la concessiun vegnia realisada.
L'interpresa SSR è furmada da maniera federalistica. En las tschintg unitads d'interpresa RSI, RTR, RTS, SRF e SWI, en la direcziun generala ed en las societads affiliadas produceschan circa 6000 emploiads 17 programs da radio e 7 programs da televisiun. La svieuta annuala munta ad 1,6 mia. francs. 75 pertschient da la finanziaziun deriva da daners da taxas, il rest sto vegnir gudagnà cun l'activitad commerziala.